Twee van Tshwane-skut in hof vir bedrog(Foto: Jackson Simmer/Unsplash) Twee amptenare verbonde aan die Tshwane-metroraad se skut het Maandag in die landdroshof in die stad verskyn nadat hulle weens die beweerde eis van omkoopgeld in hegtenis geneem is. Volgens die Padverkeersbestuurskorporasie (RTMC) het sy nasionale teenkorrupsie-eenheid se klagte-inbelsentrum die afgelope naweek ŉ vlaag klagtes oor die twee beamptes ontvang. Die twee wetstoepassers het glo voertuie wat onwettig in die stad geparkeer is, na die Tshwane-metro se skut in Madibastraat weggesleep. Wanneer die eienaar daarvan die voertuig probeer terugkry het, het die twee glo omkoopgeld geëis voor die voertuie vrygestel is. Die RTMC sê die twee is die afgelope naweek ŉ ruk lank dopgehou en in ŉ geheime operasie het die beskuldigdes glo omkoopgeld van R1 000 van ŉ teenkorrupsielid ontvang wat hom as ŉ lid van die publiek voorgedoen het wat sy voertuig wou terugkry. Lede van die teenkorrupsie-eenheid en die Valke het daarna op die twee toegeslaan.